31996R1410
L 181/15
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1410/96 НА КОМИСИЯТА
от 19 юли 1996 година
относно частичната отмяна на Регламент (EО) № 3053/95 за изменение на приложения I, II, III, V, VI, VII, VIII, IX и XI към Регламент (EИО) № 3030/93 на Съвета относно общите правила за внос на някои текстилни продукти с произход от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 3030/93 на Съвета от 12 октомври 1993 г. относно общите правила за внос на някои текстилни продукти с произход от трети страни (1), последно изменен с Регламент (ЕО) № 941/96 на Комисията (2), и по-специално член 19 във връзка с член 17 от него,
като има предвид, че член 1, пето и шесто тире от Регламент № 3053/95 на Комисията (3) изменят съответно приложения VI и VIа към Регламент (ЕИО) № 3030/93; като има предвид, че това изменение е прието по време, когато по силата на член 19 от Регламент (ЕИО) № 3030/93 Комисията все още не се е ползвала със съответните компетенции, а Съветът още не е бил взел решение да сключи или да прилага на временна основа договореностите за достъп до пазара, постигнати от Комисията с Индия и Пакистан; като има предвид, че Регламент (ЕО) № 3053/95 съдържа процедурни несъвършенства, които дават основания актът да бъде най-малкото отменен или частично анулиран; като има предвид, че съгласно съдебната практика на Съда, по-специално неговото решение от 20 юни 1991 г. по дело С-248/89 Cargill срещу Комисията ECR I, стр. 2987, отменянето на незаконен акт е допустимо единствено ако то се извърши в разумни срокове и се вземат под внимание основателните предвиждания, които неговото приемане би породило; като има предвид, че прилагането на тези принципи налага запазването, за периода от 1 януари 1995 г. до датата на влизане в сила на настоящия регламент, на правата, породени от Регламент (ЕО) № 3053/95 за неговите адресати, и по-специално икономическите оператори, ангажирани с търговията на текстилни изделия; като има предвид, че независимо от това трябва да се подчертае, че отменянето не трябва да се разглежда като намаляващо правното значение на или дерогиращо член 20 от Регламент (ЕИО) № 3030/93, който предвижда, че посоченият регламент и приложенията към него „по никакъв начин не съставлява дерогация от двустранните споразумения, протоколи или договорености в областта на търговията с текстилни изделия, сключени с третите страни, изброени в приложение II, които имат надмощие във всички случаи на конфликт“;
като има предвид, че мерките, предвидени в настоящия регламент, са в съответствие със становището на Комитета по текстила,
ПРИЕ НАСТОЯЩИЯ РЕГЛАМЕНТ:
Член 1
1. Регламент (EО) № 3053/95 се отменя със задна дата от 1 януари 1995 г. дотолкова, доколкото член 1, пето и шесто тире от него изменят и/или отменят приложения VI и VIа към Регламент (ЕИО) № 3030/93.
2. Частичното отменяне на Регламент (ЕО) № 3053/95, посочено в параграф 1, не засяга правата, които приемането на посочения регламент е породило за неговите адресати в периода от 1 януари 1995 г. до датата на влизане в сила на настоящия регламент.
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 юли 1996 година.